Vrou vas na motor in plakkershutte inploegŉ Vrou wat sonder ŉ bestuurslisensie haar kêrel se motor bestuur het, is Sondagoggend in hegtenis geneem nadat sy in twee plakkershutte ingeploeg het in Katlehong aan die Oos-Rand. Hoofsupt. Wilfred Kgasago, woordvoerder van die Ekurhuleni-metropolisie, sê die Honda Civic het die een plakkershut aan die kant getref waarna dit in die ander plakkershut ingeploeg het. Twee vroue het geringe beserings opgedoen en is na die Natalspruit-hospitaal geneem vir verdere behandeling. Kgasago sê die vrou, in haar 20’s, het na bewering ook onder die invloed van alkohol bestuur. Sy is in hegtenis geneem en sal na verwagting Maandag in die Palm Ridge-landdroshof verskyn op aanklagte wat verband hou met roekelose en nalatige bestuur. Die vrou se 30-jarige kêrel is ŉ boete van R500 opgelê omdat hy toegelaat het dat iemand sy motor sonder ŉ lisensie bestuur.